紀遊東觀山
作者：無名氏
朝代：唐

paragraphs: 瑰奇恣搜討，貝闕青瑤房。
才隘疑永巷，俄敞如華堂。
玉梁窈浮溪，瓊戶正當窗。
仙佛肖彷彿，鐘鼓鍧擊撞。
贔贔左顧龜，狺狺欲吠[尨]。
丹竈儼亡恙，芝田靄生香。
搏噬千怪聚，絢爛五色光。
更無一塵涴，但覺六月涼。
玲瓏穿屢折，詰曲通三湘。
神鬼若剜刻，乾坤真混茫。
入如深夜暗，出喜皦日光。
隔世驚瞬息，異境難揣量。